ריג'נסי אנטרפרייזס

ריג'נסי אנטרפרייזס (באנגלית: Regency Enterprises, פועלת גם בשם ניו ריג'נסי הפקות – New Regency Productions) היא חברת החזקות אמריקאית שהוקמה על ידי איש העסקים הישראלי ארנון מילצ'ן. החברה עוסקת בעיקר בהפקות קולנוע וטלוויזיה באמצעות מספר חברות בת ומיזמים משותפים. אך במשך השנים היו לה גם תחומי פעילות נוספים. חברת הבת שלה "ניו ריג'נסי" הפיקה מעל 100 סרטים, כולל את הסרטים: "12 שנים של עבדות" משנת 2013, "בירדמן" משנת 2014, ואת "האיש שנולד מחדש" משנת 2015, שזיכו את החברה בשני פרסי אוסקר לסרט הטוב ביותר ברציפות, ובשלוש מועמדויות.

 היסטוריה 
החברה נוסדה על ידי ארנון מילצ'ן בשנת 1982 בשם Embassy International Pictures NV אחר כך שונה שמה ל-Regency International Pictures.
תחילה טען מילצ'ן שהעיסוק בקולנוע הוא תחביב ולא לצורך רווח כספי (את עיקר הונו עשה בתחילת דרכו מעסקי כימיקלים וסחר בנשק); ואכן בשנים הראשונות שלוש הפקות עתירות תקציב של מילצ'ן זכו להצלחה ביקורתית ואמנותית, אך נכשלו בקופות – "מלך הקומדיה" (1982) קומדיה סאטירית שביים מרטין סקורסזה; "היו זמנים באמריקה" (1984), סרט מאפיה באורך שלוש שעות שהיה סרטו האחרון של הבמאי האיטלקי סרג'ו לאונה; ו"ברזיל" (1985), סרט מדע בדיוני, אשר בוים על ידי טרי גיליאם. בכל שלושת הסרטים כיכב השחקן רוברט דה נירו אתו התיידד ובמשך השנים ביקר דה-דה נירו בישראל פעמים רבות בהזמנת מילצ'ן.

ב-15 בינואר 1991, הוקמה "ניו ריג'נסי" על ידי מילצ'ן ו"רייג'נסי אנטרנשיינל", יחד עם חברת המדיה Scriba & Deyle הגרמנית תאגיד המדיה הצרפתי "קאנאל פלוס", כמיזם משותף; אחר כך חתם על עסקת שותפות עם תאגיד "האחים וורנר", לפיה תשקיע חברת "ריג'נסי" 600 מיליון דולר בהפקת 20 סרטים, ואילו חברת האחים וורנר תשקיעה 300 מיליון דולר בהפצתם. מאז חברת Regency International Pictures הפכה לחברת החזקות של כל השקעותיו של מילצ'ן ושמה שונה ל-"Regency Enterprises" (הפועלת תחת השם "Arnon Milchan Enterprises") ושתי חברות חדשות (שתיהן מוחזקות ב-100% על ידי "Regency Enterprises") הוקמו להפקת סרטים: אחת בארצות הברית בשם "Regency Entertainment (USA), Inc.", ושנייה שפועלת מחוץ לארצות הברית בשם "Monarchy Enterprises S.á.rl", ששתיהן ידועות תחת השם המסחרי Regency או New Regency Productions. משרדי ניו ריג'נסי היו ממוקמים סמוך למשרדי האחים וורנר. את "ניו ריג'נסי" ניהל המפיק הישראלי דוד מטלון. בהמשך שונה מבנה הבעלות שמילצ'ן החזיק ב-58% ושאר שותפיו היו איל התקשורת האוסטרלי קרי פאקר שהחזיק 27%, תאגיד האלקטרוניקה הקוריאני "סאמסונג" שהחזיק 7.5% וחברת "ליאו קירש גרופ" מגרמניה שגם החזיקה 7.5%. עד 1997 הפיקה השותפות עם "טיים וורנר" כ-50 סרטים, ביניהם שוברי קופות בולטים כמו: "עת להרוג", "הלקוח", "מצור ימי", "שחררו את ווילי", "היט" ואחרים.

בשנת 1993 החלה בתו של מילצ'ן, אלכסנדרה מילצ'ן, לעבוד בחברה כעוזרת הפקה, ובסופו של דבר התקדמה לתפקידים בכירים. היא מונתה לסגנית נשיא בשנת 2000. היא עזבה את החברה באמצע שנות ה-2000, אך חזרה לתפקיד סגנית נשיא בשנת 2011.

ב-9 בספטמבר 1997, נפסקה השותפות עם "האחים וורנר" ו"ניו ריג'נסי" חתמה על הסכם הפצה ל-15 שנים עם חברת אולפני המאה ה-20 חברת בת של תאגיד "ניוז קורפ" של איל התקשורת האוסטרלי רופרט מרדוק. פוקס גם השקיע 200 מיליון דולר בניו ריג'נסי, בתמורה ל-20% ממניות החברה. משרדי החברה הועברו למתחם חברת פוקס (שם הם עדיין ממוקמים). ב-17 בינואר 2011, פוקס וניו ריג'נסי האריכו את ההסכם עד שנת 2022.

בשנת 2009 הודיעה חברת ניו ריג'נסי כי הקימה מיזם משותף יחד עם חברה בריטית (Shine Pictures) שבבעלות אליזבת מרדוק (בתו של איל המדיה רופרט מרדוק) במטרה להפיק עמה סרטים.

במאי 2016 מונה בנו ארנון מילצ'ן, יריב מילצ'ן, למנכ"ל החברה

ב-20 במרץ 2019 חברת וולט דיסני ירשה את חלקה של "פוקס" בחברת "ניו ריג'נסי", לאחר שדיסני רכשה את נכסי פוקס המאה ה-21. ב-13 בדצמבר 2021, חברת ניו ריג'נסי חידשה את הסכם ההפצה העולמי שלה עם דיסני.

ביוני 2025, חברת שמרוק קפיטל, זרוע ההשקעות של משפחת דיסני, השקיעה בספריית הסרטים והתוכניות של "ניו ריג'נסי".

 החזקות 
 הפקות ניו ריג'נסי (80%) ( מיזם משותף בין Regency Enterprises לאולפני 20th Century )
 New Regency Television International (לשעבר Regency Television) (50%) (מיזם משותף בין Regency Enterprises ו -20th Television )
 ניו ריג'נסי טלוויזיה 
חברת New Regency Television International (לשעבר Regency Television) היא מיזם משותף בבעלות שווה של Regency Enterprises ואולפני Fox Television שנוסד בשנת 1997. בעת הקמתה שימש יאיר לפיד במשך כחצי שנה, מנהל התוכניות שלה. בין תוכניות הטלוויזיה הידועות ביותר של ריג'נסי נמנות: סדרת המדע הבדיוני "רוזוול", הסיטקומים של רשת פוקס "מלקולם באמצע" ו"המופע של ברני מק". ב-17 ביולי 2007, סגרה את עסקיה לאחר תשע שנות פעילות. ב-17 בינואר 2011, הודיעה "ניו ריג'נסי" על חזרה לפעילות בעסקי הטלוויזיה, לאחר שפוקס המאה ה-20 הרחיבה את הסכם ההפצה שלה עם "ריג'נסי" עד 2022.

 החזקות בעבר 
 Restless Records - חברת תקליטים שנמכרה ל-Rykodisc בשנת 2001.
 פומה AG – חברת ספורט בינלאומית. בנובמבר 1996 רכש תמורת 75 מיליון דולר 12.5% ממניות חברת "פומה", יצרנית בגדי ספורט מגרמניה. בהמשך גדלו החזקותיו ל-39%, וב-2003 מכר את מניותיו בחברה תמורת 676 מיליון.
 BabyFirst – ערוץ כבלים בארצות הברית עבור ילדים בגילאי 0–3, בו השקיעה החברה, בשותפות עם חברת קרדן ישראל. המניות של "ניו ריג'נסי" בערוץ נמכרו לחברת First Media.
 ערוץ עשר – באפריל 2005 רכשה החברה 25% ממניות הערוץ המסחרי הישראלי, תמורת 12 מיליון דולר. במאי 2015, מכרה את החזקתה בערוץ 10 לאיל ההון לן בלווטניק.

קישורים חיצוניים


 הערות שוליים 

קטגוריה:חברות אמריקאיות להפקת סרטים